Binding og Hoche argumenterte med byrden de uhelbredelige påførte familien og samfunnet, og hvordan de fortrengte andre behov i samfunnet. Hoche avviste Den hippokratiske ed som utdatert og gammeldags. Binding skisserte et opplegg for formell organisering av avlivinger. Boken utløste en heftig debatt særlig blant jurister, leger og teologer. Ewald Meltzer (1869-1940), bestyrer av Katharinenhof psykatrisk sykhus i Sachsen, var en fremstående kritiker av boken. Meltzer advarte i 1925 om at Bindings og Hoches forslag ville sende Tyskland ut på skråplan. Meltzer argumenterte ut fra kristen etikk og legeetikk, og mente det var mer beundringsverdig å forbedre tilværelsen disse menneskene (som hadde livsglede) enn å avlive dem av nyttehensyn. Meltzer ble forbløffet da tre firedeler av de foreldrene han spurte gjerne ville bli frigjort fra belastningen med et alvorlig funksjonshemmet barn ved hemmelig eutanasi. Denne spørreundersøkelsen ble på 1930-tallet brukt som rettferdiggjøring av T4-programmet og etter krigen lagt frem ved rettsoppgjøret.